b'\n_START_ARTICLE_\nArnold B\xc3\xb6cklin\n_START_SECTION_\nBiografija\n_START_PARAGRAPH_\nArnoldas Beklinas gim\xc4\x97 1827\xc2\xa0m. spalio 16 d. Bazelyje (\xc5\xa0veicarija). Mok\xc4\x97si Johann Wilhelm Schirmer prie\xc5\xbei\xc5\xabroje Diuseldorfe. Po to tobulinosi Antverpene, Briuselyje ir Pary\xc5\xbeiuje. Ankstyvieji Beklino peiza\xc5\xbeai buvo \xc4\xaftakoti Kamilio Koro. 1850\xc2\xa0m. dailininkas atvyko \xc4\xaf Italij\xc4\x85, kur praleido 7 metus. \xc4\xaesijung\xc4\x97 \xc4\xaf vokie\xc4\x8di\xc5\xb3 meninink\xc5\xb3 grup\xc4\x99 Romoje Tugendbund, suart\xc4\x97jo su Oswald Achenbach ir Anselm Feuerbach. Italijoje Beklino stilistika pasikeit\xc4\x97, jis prad\xc4\x97jo tapyti simbolistinius, misti\xc5\xa1kus k\xc5\xabrinius su antikin\xc4\x97s mitologijos motyvais. 1853\xc2\xa0m. jis ved\xc4\x97 ital\xc4\x99 Angela Pascucci, su kuria susilauk\xc4\x97 4 vaik\xc5\xb3. \xc5\xbdmona buvo jo nuolatinis moter\xc5\xb3 heroji\xc5\xb3 modelis ir, \xc4\xafmanoma, past\xc5\xabm\xc4\x97jo dom\xc4\x97tis antikine mitologija. 1857\xc2\xa0m. Beklinas i\xc5\xa1gars\xc4\x97jo dideli\xc5\xb3 matmen\xc5\xb3 paveikslu \xe2\x80\x9ePanas viksvose\xe2\x80\x9c. Atvyk\xc4\x99s \xc4\xaf Miunchen\xc4\x85 \xc4\xafgijo karaliaus Liudviko I-ojo palankum\xc4\x85. Karalius 1859 m. \xc4\xafsigijo antr\xc4\x85j\xc4\xaf paveikslo \xe2\x80\x9ePanas viksvose\xe2\x80\x9c variant\xc4\x85. Dailinink\xc4\x85 r\xc4\x97m\xc4\x97 Adolf Friedrich Graf von Schack, kuris \xc4\xafsigijo 14 Beklino paveiksl\xc5\xb3. Po i\xc5\xa1vyk\xc5\xb3 \xc4\xaf Veimar\xc4\x85 (dirbo dail\xc4\x97s mokytoju 2 metus), Rom\xc4\x85, Pomp\xc4\x97j\xc4\x85 ir Bazel\xc4\xaf, 1871\xc2\xa0m. Beklinas v\xc4\x97l apsistojo Miunchene. 1874\xc2\xa0m. persikraust\xc4\x97 \xc4\xaf Florencij\xc4\x85, kur buvo susij\xc4\x99s su vokie\xc4\x8di\xc5\xb3 menininkais Adolf von Hildebrand ir Hans von Mar\xc3\xa9es._NEWLINE_1880\xc2\xa0m. Beklinas pasira\xc5\xa1\xc4\x97 sutart\xc4\xaf su Berlyno meno k\xc5\xabrini\xc5\xb3 dileriu Fritz Gurlitt. 1885\xe2\x80\x931892\xc2\xa0m. laikotarpiu gyveno netoli Ciuricho. Beklino paveikslai buvo populiar\xc5\xabs ir dailininkas netur\xc4\x97jo finansini\xc5\xb3 r\xc5\xabpes\xc4\x8di\xc5\xb3. 1892\xc2\xa0m. jis persikraust\xc4\x97 \xc4\xaf Florencij\xc4\x85, mir\xc4\x97 1901\xc2\xa0m. vasario 16 d. Fjezol\xc4\x97je. Palaidotas Evangelico degli Allori kapin\xc4\x97se Florencijoje. Beklino dail\xc4\x97 tur\xc4\x97jo reik\xc5\xa1ming\xc4\x85 \xc4\xaftak\xc4\x85 XIX a. antros pus\xc4\x97s simbolistinei ir neoromantinei dailei, ypa\xc4\x8d vokie\xc4\x8di\xc5\xb3. Jo \xc4\xaftak\xc4\x85 galima atsekti M. K. \xc4\x8ciurlionio k\xc5\xabryboje. Beklino k\xc5\xabryba taip pat paveik\xc4\x97 XX a. prad\xc5\xbeios menininkus, vis\xc5\xb3 pirm\xc4\x85 siurrealistus._NEWLINE_Garsiausiu Beklino darbu \xc4\xafvardijamas paveikslas \xe2\x80\x9eMirusi\xc5\xb3j\xc5\xb3 sala\xe2\x80\x9c, pagal kur\xc4\xaf Sergejus Rachmaninovas ir Heinrich Schulz-Beuthen suk\xc5\xabr\xc4\x97 operas. \xe2\x80\x9eMirusi\xc5\xb3j\xc5\xb3 salos\xe2\x80\x9c reprodukcijas tur\xc4\x97jo Zigmundas Froidas, Leninas, motyv\xc4\x85 panaudojo Augustas Strindbergas. Beklinas nutap\xc4\x97 5 paveikslo versijas 1880-86\xc2\xa0m. laikotarpiu, vien\xc4\x85 kuri\xc5\xb3 \xc4\xafsigijo Hitleris. Viena paveikslo versija sunaikinta 2-ojo pasaulinio karo metu. Paveikslas \xc4\xafkv\xc4\x97ptas angl\xc5\xb3 kapini\xc5\xb3 Florencijoje, kur palaidota 1877\xc2\xa0m. mirusi ma\xc5\xbeamet\xc4\x97 dailininko dukt\xc4\x97 Maria Anna. Beklinas nedav\xc4\x97 paveikslams pavadinimo, jis sugalvotas paveiksl\xc5\xb3 dilerio Fritz Gurlitt. 1880\xc2\xa0m. paveiksl\xc4\x85 Florencijoje u\xc5\xbesak\xc4\x97 Marie Berna, kurios vyras buvo tik k\xc4\x85 mir\xc4\x99s. Beklinas nutap\xc4\x97 dvi paveikslo versijas. Fritz Gurlitt v\xc4\x97liau u\xc5\xbesak\xc4\x97 dar tris.'